Eskom: Jy spring dalk vandag beurtkrag vryArgieffoto Die kragvoorsiener Eskom sê Suid-Afrikaners kan moontlik Saterdag beurtkrag vryspring. Eskom sê die geringe waarskynlikheid vir beurtkrag Saterdag is te danke aan talle kragopwekkers wat weer in plek gestel is. “Ons gaan voort om huise én ondernemings te vra om krag spaarsamig te gebruik deur onder meer hul geisers gedurende die dag af te skakel – veral in spitstye tussen 07:00 en 10:00 asook tussen 18:00 en 21:00. Dis ook belangrik om nienoodsaaklike beligting en ander toestelle wat met elektrisiteit werk in dié tye af te skakel,” lui ŉ verklaring van die kragvoorsiener. Indien beurtkrag wél noodsaaklik is, sal Eskom en munisipaliteite gebruik maak van die amptelike beurtkragskedule. Hierdie skedule is beskikbaar op die Eskom-webwerf. Beurtkrag het verlede week sy onwelkome terugkeer gemaak nadat protesaksies en sabotasie by Eskom se kragstasies en streekskantore die nasionale kragnetwerk onder druk geplaas het. Eskom het toe gesê die kragnetwerk sal tot tien dae neem om ten volle te herstel. Eskom-werknemers van die vakbonde Solidariteit, NUM en Numsa eis dat die kragvoorsiener salarisverhogings toestaan, maar Eskom het vroeër ŉ 0% salarisverhoging aangebied en aangevoer sy benarde finansiële posisie laat hom nie toe om enige verhogings aan te bied nie. Vakbonde eis salarisverhogings van tussen 9% en 15%, asook ander voordele soos onder meer ŉ R2 000 behuisingsubsidie. Lede van NUM en Numsa het verlede week begin staak en betoog nadat Eskom geweier het om verder te onderhandel.